
Un caz cu totul aparte este poetul-filosof Sorin Cerin. 
Aparte, fiindcă el refuză cu argumente grele să fie înregimentat în 
Uniunea Scriitorilor din România, pe care o consideră, asemenea lui 
Eugen Simion, „un mastodont de sorginte stalinistă, unde eşti 
considerat împlinit ca scriitor nu datorită talentului tău, ci laudelor 
deşarte care ţi se aduc de către gaşca pe care la rândul tău trebuie să o 
lauzi”. lar Nicolae Breban se ţine aproape de acest punct de vedere. 
Motivele lui Cerin sunt existenţialiste: „Simt greață şi repulsie. Indivizi 
fără valoare, care trăiesc pentru funcţii şi se laudă cu ele fiindcă nu au 
o operă. Dacă eşti scriitor şi te lauzi cu funcţia pe care o deţii la o 
anumită uniune de creație şi nu cu opera ta, atunci înseamnă că nu eşti 
şi nici nu vei fi vreodată scriitor. De ce nu răzbesc pe plan mondial dacă 
se cred atât de valoroşi?” 

N-am să mă apuc eu acum să apăr Uniunea, să o facă cei care nu-l 
recunosc pe Sorin Cerin ca poet, ca scriitor român. Eu îl recunosc. L-a 
recunoscut şi Franţa, respectiv Societe des Poctes Francais, al cărei 
membru este. Mai mult: „Anul trecut am primit Premiul Fundaţiei 
Sociecte des Poetes Francais înmânat de către Preşedinţia franceză. 
Franţa este o mare putere culturală mondială, care a avut posibilitatea 
să mă promoveze şi în alte ţări şi văd că o face şi în prezent. Posibilitate 
pe care România nu ar fi avut-o, dar trebuie să recunosc, că am ajuns 
aici, prin propriul meu talent şi nicidecum ca fiind vreodată un client al 


Institutului Culural Român sau al Uniunii Scriitorilor din România, 
instituţii pe care le privesc cu greață şi dezgust şi de ale căror practici 
simt ruşine şi lehamite”. 

Sigur, această nevoie a scriitorilor de a se aduna într-o uniune este 
cauzată iniţial de lupta pentru drepturi, pentru ca societatea să accepte 
statutul de breaslă al scriitorilor. Numai că acest punct iniţial a fost 
trădat şi uniunea a devenit o gaşcă politizată, cum a fost în Epoca de Aur, 
când statutul de scriitor era determinat de condiţia de a fi membru de 
partid. 


Cunosc situaţia scriitorilor din Statele Unite, unde am trăit ani de zile. 
Acolo scriitorii nu simt nevoie de nici o uniune, nu simt nevoia de a se 
aduna în congrese, de a fi organizaţi în ierarhii. Ierarhia abosultă este 
valoarea. Dacă doi scritori vor să se cunoască, se întâlnesc ei fără să 
existe o organizaţie care să-i apropie. 


Nu calitatea de membru al unei uniunii îţi dă talent. Nici o uniune nu te 
face scriitor. Ba la noi sunt mulţi membri ai Uniunii care nu sunt 
scriitori, chiar dacă au funcţii mari în Uniune, nu au dovedit cu nimic că 
au o operă demnă de a intra în istoria literaturii, nici măcar de a fi 
pomenită. 


Conflictul pe care l-a avut, prin pocese, actuala conducere a Uniunii 
noastre cu noua generaţie, care o contestă, se datorează tocmai lipsei de 
transparenţă, condiţiei de gaşcă a conducerii ei, deşi opozanţii au pierdut 
procesele. De ce? Fiindcă sunt montați nu de adevăr, de dorinţa de a 
schimba macazul, ci de dorinţa de putere (o gaşcă se schimbă cu alta, 
poate mai sofisticată, dar esenţa e aceeaşi). Sunt zeci de membri ai 
Uniunii, care sunt membri cu numele, la număr, ei contează ca număr, 
ca şi cotizanţi, dacă asta poate însemna ceva, fiindcă nu au nici un drept, 
nu au nici un cuvânt de spus în organizaţie. Nici nu ştiu dacă mai au și 
drept de vot, fiindcă Uniunea imită politica ţării, şefii se rotesc şi se aleg 
ei între ei. 


La ultimele alegeri parlamentare au participat 31 la sută din populaţia cu 
drept de vot. Actuala conducere a ţării nu reprezintă România, ci o mică, 
foarte mică, parte a ei, de regulă, simpatizanţii, găşcarii partidelor. Cam 
aşa participă scriitorimea şi la noi. Nu ştiu exact, nu m-a interesat şi nu 
mă interesează această bucătărie. Ceea ce observ, când mai citesc 
rapoartele publicate pe site-ul Ununii, este birocratizarea ei excesivă. 


Din punctul meu de vedere, valoarea adevărată este/trebuie să fie 
neînregimentată, valoarea adevărată aparţine unei Uniunii universale, 
poate cereşti, oricum, peste spaţiu și timp. Uniunile de creaţie sunt 
efemere, pe când valoarea ţine de eternitate, aşa cum ţin operele lui 
Homer, Platon, Sofocle, Eschil, Shakespeare, Dante, Eminescu sau 
Eliade, care n-au fost membrii nici unei Uniuni de breaslă, ei însişi sunt 

o uniune stelară a spiritului uman. Numai prin Valoarea lui, un scriitor 
este o instituţie. Ori valoarea nu ţi-o dă condiţia de membru al unei 
organizaţii. Nu ţi-o dau nici premiile, care sunt deşertăciune. Oricum, 
din experienţa de-o viaţă o spun, culisele premiale m-au scârbit. Gaşca 
este duşmanul valorii. Dacă iau premii non-stop numai cei din gaşcă, 
adică non-valorile, şi adevărata valoare e ignorată, ba ostracizată şi 
forţată să moară în sucul propriu, se face un mare rău culturii. De regulă, 
nevoia de organizaţii o au mediocrităţile şi submediocrităţile, fiindcă 
altfel ele nu au nici o valoare. 


Cunosc mulţi scriitori care sunt de acord cu punctul meu de vedere. Nu 
mă îndoiesc că şi printre cei înregimentaţi există revoltați, dar îşi ascund 
opiniile şi trăiesc un complex al valorii. Adevărul este însă că nu se poate 
schimba nimic. Lumea e bonavă. Istoria creşte strâmb. Ce rezolvă o 
mână de protestatari în Piaţa Constituţiei? Nimic. Tăvălugul 
mediocrităţilor este enorm, iar cu prostia („proşti, da” mulţi”) nu se poate 
lupta. Nu sunt fatalist, sunt realist. Ascensiunea găştilor nu poate fi 
oprită ca Arthuro Ui, fiindcă ele sunt cauzate de profit. Profitorii au 
nevoie de astfel de instituţii, cu reguli impuse de ei, în folosul lor. Non- 
valorile sunt mai puternice pe pământ decât valorile, care au locul lor în 
eter. Veşnica dualitate: fizic-metafizic. Cea mai dureroasă situaţie este 
aceea când valorile se amestecă volens-nolens cu non-valorile sau sunt 
nevoite /obligate să convieţuiască împreună cu ele. Problema tuturor 
filosofilor a fost şi este, cum evadăm din această existenţă tragică, cum o 
numea D.D.Roșca. Iar Soluţia mea este una utopică. Ea poate fi găsită în 
Civitas Innocentiae şi Homo Novus, cărți vizionare, de cotitură istorică. 


Dreptul de a fi recunoscut este o problemă complexă. Dar nu despre 
acest lucru vreau să discut aici, ci despre poezia lui Sorin Cerin. I-am citit 
următoarele cărţi apărute în acest an, 2022, la Editura Estfalia: Fiinţă şi 
neființă, Transcendental, Oglinzile paralele ale genezei, Existenţialism, 
Mai singur, Vise, Teatrul absurd, Greaţă şi absurd, Iluzia Mântuirii, 
Statuile vivante ale absurdului, Omul este o şoaptă mincinoasă a creaţiei. 


Fiecare volum conţine 77 de poezii. Cerin le numeşte poezii, dar eu le-aş 
numi ideopoeme sau conceptopoeme, fiindcă sunt poezii axate pe 
concepte filosofice. Altfel spus, Sorin Cerin face din filozofie poezie. 
Sigur, concepţia sa filosfică se trage din tradiţia filosofiei occidentale, pe 
linia transcendentalismului kantian, cu urme groase din Schopenhauer, 
Nietzsche şi Wittgenstein, autorul celebrului Tractatus  Logico- 
Philosophicus, care considera filosofia inferioară poeziei. Apoi are 
legătură şi cu semiotica, şi cu structuralismul, şi cu matematica, în 
sistemul numit Coaxialism, determinat de Iluzia Vieţii, care este veşnicul 
baraj în calea Adevărului Absolut. Cine spune că îl cunoaşte, minte, cum 
afirma Nietzsche. Sorin Cerin este existențialist nu atât prin ideea de om 


revoltat şi mâhnit, ci prin setea de absolut, dar face mai degrabă un 
coaxialism cu filosofia cunoașterii a lui Lucian Blaga, iar fatalismul are 
acelaşi izvor ca şi la Conta, în cunoaşterea legilor naturale. Și toate 
gândurile, Cerin şi le împleteşte cu literatura sapienţială. Vestită este 
culegerea sa de înţelepciune, în 14 volume, cea mai valoroasă culegere de 
aforisme din lume. Iată o cugetare sapienţială de valoare poetică: „Să fim 
optimişti, iubirea mea cea mare, fiindcă avem de partea noastră clipa 
şi nu Destinul, fiindcă avem eternitatea acestei clipe şi nu timpul, 
fiindcă ne avem pe noi, acum şi aici, şi nicăieri în urma clipei, fiindcă 
va ninge cu timp, şi această urmă va fi îngropată de stele căzătoare, 
devenind o amintire a unei lumi trecute”. 

De la Socrate la Bergson, Sorin Cerin pune întebări și caută răspunsuri. 
El se află în căutarea Limbajului Pur al Universului. Aceasta e calea 
poeziei. Este bântuit de nonsensul existenţei, se cufundă în mistica 
Morţii şi a Eternităţii. 

Iar în poezii aceste concepte sau idei mari sunt transcrise cu Majusculă şi 
în jurul lor se derulează materia poetică. lată un exemplu din 
volumul Mai singur: Mai singur,/ decât Lumina Divină,/ pe care-am 
pierdut-o,/ pe strada Ochilor tăi,/ nici Întunericul, / Paşilor mei,/ nu 
mai poate fi,/ mai singur,/ atunci când calcă,/ peste podeaua roasă,/ 
de Patimile Orizontului,/ furat de fiecare dată,/ de eternitatea Clipei,/ 
la care se răsteşte,/ un Calendar ros de Dorul,/ care ne mai caută şi 
acum, Destinul prăfuit,/ mai singur,/ decât întreaga Lume,/ promisă 
de Creatorul,/ ce doarme beat,/ inconştient,/ prin şanţurile frunţii,/ 
unei Zile,/ care nu ne-a mai fost dată,/ să o trăim, / niciodată. 

Sau altul din Greaţă şi Absurd: Zori de vată mânjită cu Gânduri, / 
crispaţi şi îngheţaţi / se îndoiesc până şi de Amintirile de plumb, / ce 
cad surd, / alături de Marile lor Tăceri, / pe pleoapele Iluziilor Fericirii, 
/ Inimilor de Pustiu, / care ni s-au închis, / peste Prăpăstiile Privirilor 
rătăcite, / prin Podurile Palmelor bătătorite, / ale Zilelor Goale, / de 
noi înşine, / care ne ţin Greaţa şi Absurdul, / în braţele Hazardului, / 
atâtor Vise deşarte, / ce au hrănit în cele din urmă, / doar Non- 
Sensurile Existenţei, / Fiinţei, / care s-a dovedit a fi, / a Nimănui, / 
sfidând Nefiinţa. 

Sau acest important ideopoem din Oglinzile paralele ale genezei: Nicio 
Inimă de asfalt,/ nu va putea iubi mai mult,/ decât roţile Sufletelor,/ 
unor Motoare,/ care se rostogolesc peste ea,/ care nici măcar nu ştiu,/ 
cât de mult Combustibil de Iubire mai au,/ strigând în Noapte,/ cu 
farurile aprinse ale Viselor,/ crezând că au ales,/ indicatoarele de 
circulație sanguină corecte,/ printre venele Destinelor mereu în 
Ambuteiaje,/ printre Clipele,/ care mor pe ecranele acceleratoarelor de 
Idei,/ iluminate îndeajuns,/ dar nicidecum, / de Lumina Divină,/ a 
Întâlnirii,/ pe care o aşteptăm,/ alături de Viitorul, / pe care l-am 

invitat la nunta,/ Tevilor de eşapamente ale Cuvintelor,/ care au 
început să poluze amarnic,/ mirosind a Iluzii de Fericiri,/ care au 
crezut în Eternitatea,/ din Cimitirul pieselor de schimb,/ al Adevărului 
Absolut. 

Aici sunt conceptele cheie ale Coaxialismului. Dar o analiză amplă a 
poeziei şi operei lui Sorin Cerin o fac în Istoria literaturii 
neînregimentate, unde el ocupă un loc aparte, aici am vrut doar să 
semnalez existenţa acestui scriitor român, care are dreptul de a fi 
recunoscut ca un alergător de cursă lungă pe pistele culturii universale. 


Grid Modorcea 


